钦定古今图书集成/明伦汇编/闺媛典/第330卷 > 楚子发母
## 钦定古今图书集成/明伦汇编/闺媛典/第330卷 > 楚子发母

按刘向《列女传》：楚子发母，楚将子发之母也。子发攻
秦绝粮，使人请于王，因归问其母。母问使者曰：“‘士卒
得无恙乎’？对曰：‘士卒并分菽粒而食之’。又问：‘将军得
无恙乎’？对曰：‘将军朝夕刍豢黍粱’。子发破秦而归，其
母闭门而不纳，使人数之曰：‘子不闻越王勾践之伐
吴，客有献醇酒一器，王使人注江之上流，使士卒饮
其下流，味不及加美，而士卒战自五也。异日有献一
囊糗糒者，王又以赐军士，分而食之，甘不逾嗌，而战
自十也。今子为将，士卒并分菽粒而食之，子独朝夕
刍豢黍粱，何也？《诗》不云乎？‘好乐无荒，良士休休’。言不
失和也。夫使人入于死地，而自康乐于其上，虽有以
得胜，非其术也。子非吾子也，无入吾门’！”子发于是谢
其母，然后内之。君子谓子发、母能以教诲。《诗》云：“教诲
尔子，式糓似之。”此之谓也。